Viloyat prokurori o‘rinbosari Mirzacho‘lga hokim bo‘ldi. Sessiyada Otabek Murodov ham qatnashdi

1 noyabr kuni xalq deputatlari Mirzacho‘l tumani Kengashining navbatdan tashqari qirq beshinchi sessiyasi o‘tkazildi.
Sessiyada viloyat sektorlari rahbarlari, viloyat hokimining o‘rinbosarlari, xalq deputatlari Mirzacho‘l tuman Kengashi deputatlari, tumandagi sektorlar rahbarlari, tuman tashkilotlari, o‘zini o‘zi boshqarish organlari, jamoat tashkilotlari rahbarlari, tuman faollari hamda ommaviy axborot vositalari vakilari hamda O‘zbekiston Respublikasi Bosh prokurori Otabek Murodov qatnashgan.
Sessiyada viloyat hokimi Ergash Saliyev so‘zga chiqib, tumanni ijtimoiy- iqtisodiy, qishloq xo‘jaligi sohalaridagi ijobiy o‘zgarishlar hamda amalga oshirilgan ulkan qurilish-bunyodkorlik, obodonlashtirish ishlari to‘g‘risida so‘z yuritgan.
Sessiya ishida tashkiliy masala ko‘rilgan.
Viloyat hokimligi matbuot xizmati xabar qilishicha, viloyat hokimi Ergash Saliyev Komil Adhamovich Xolmurodov Mirzacho‘l tumani hokimi etib tayinlangani haqida deputatlarga ma'lum qilgan va bu nomzod deputatlar tomonidan to‘liq ma'qullangan.
Ma'lumot uchun, Komil Xolmurodov shu kunga qadar viloyat prokurori o‘rinbosari lavozimida ishlab kelayotgan edi.
Sessiyada O‘zbekiston Respublikasi Bosh prokurori Otabek Murodov ham so‘zga chiqib, Komil Xolmurodov to‘g‘risida fikr bildirgan va Mirzacho‘l tumanida kelgusida amalga oshirilishi lozim bo‘lgan vazifalar to‘g‘risida aytib o‘tgan.
Eslatib o‘tamiz, Mirzacho‘l tumanining sobiq hokimi Maxmud Parsamatovich  Xolbo‘tayev Jizzax viloyati hokimining qishloq va suv xo‘jaligi masalalari bo‘yicha o‘rinbosari lavozimiga tayinlangandi. U Toshkent viloyati hokimi o‘rinbosari lavozimiga o‘tkazilgan Rustam Xolmatov o‘rnini egalladi.
Ma'lumot uchun, O‘zbekiston bosh prokurori Otabek Murodov Vazirlar Mahkamasida Agrosanoat sohasiga vaqtincha mas'ul etib tayinlangan.